מלאכים באים, ספרות מקור | Get Books ספרים דיגטליים
דוד הלפרין, הדמות המרכזית ב"מלאכים באים", הוא איש מחשבים תל אביבי, חי את חייו, גדושי המותרות, בלי שיהיה מעורב במציאות העכורה סביבו: שלטון חסר אונים, חוקי דת ולאום דרקוניים, אלימות משתוללת, ניכור וחשדנות.
"מלאכים באים" ראה אור לראשונה ב"הספריה" ב-1987, ועורר בשעתו סערה תקשורתית. הופעתו לוותה במחלוקות קולניות בין מבקרים, שהתפלמסו על האמירות החברתיות והפוליטיות החריפות העולות ממנו; על המיזוג החלוצי של ריאליזם ופנטזיה המאפיין אותו; ועל ה"אַנְגְרִית", השפה הממוזגת, אנגלית-עברית, שבן-נר המציא במיוחד ל"מלאכים באים", שעלילתו מתרחשת במאה העשרים ואחת - אז, בשעת לידתו הראשונה, עתיד רחוק, ועתה - הווה בוער.
"מלאכים באים", ספרו השערורייתי של בן-נר, שהוא לדעתי מעולל העלילות המשוכלל ביותר מבין הסופרים הישראלים, ספר שיש בו יותר משמץ של סיוט שהתגשם, רואה עתה אור מחדש, לאחר כמעט שלושים שנה, בעריכה חדשה.
יצחק בן-נר מפנטז הרבה ברומן הזה, ועושה זאת בכישרון רב. באמצעים מגוונים מאוד הוא יוצר עולם בדיוני שלם, חי ועשיר; תיאורים מצוינים, בהירים וחדים של מראות, מצבים ומאורעות; לשון יפה, קצבית ומדויקת - וגם סוגסטיבית מאוד, כשהיא העגה הישראלית הבדויה של המאה ה-21; ועל כל אלה שפע סגנוני של סיפורים ומעשיות. הצלחה כזאת אינה דבר של מה בכך: בניית עולם בדיוני שכזה, המלא טירוף להתפקע, ואף על פי כן עומד איתן על תִלו, איתן להבהיל.
יצחק בן-נר, סופר, איש תקשורת ותסריטאי, נולד ב-1937 בכפר יהושע שבעמק יזרעאל. כותב ומפרסם מאז גיל 14. ספריו: "האיש משם" (יצא אשתקד שוב לאור, אחרי 49 שנה), "שקיעה כפרית", "אחרי הגשם", "ארץ רחוקה", "פרוטוקול", "תעתועון", "בוקר של שוטים", "דובים ויער", "מתחם אויב", "עיר מקלט", "אף אחד עוד לא מת בהליכה", "המסע הלילי הארוך הביתה", האנטיביוגרפיה הדיגיטלית "האיצחקיה", וספרי הילדים "בעקבות מבעיר השדות", "קישונה", "ידידי עמנואל ואני", ו"ג'ינס". חתן פרס רמת גן לספרות, פרס ירושלים ע"ש עגנון, פרס ברנשטיין, פרס ראש הממשלה ופרס מפעל חיים של אקו"ם. חי, כותב ובועט בתל אביב, עיר המקלט לשפויים.
ISBN: 15100598
שם המחבר: יצחק בן-נר
לספר הזה יש היסטוריה עבורי, וחזרתי לקרוא אותו לא מזמן. יש בו הרבה מאד דברים טובים ומיוחדים וגם כמה מגרעות פה ושם אבל בסך הכל זה ספר חשוב ומצוין